Source: http://www.bihon.ro/206si-incep-campania-europeana/news-20091007-01470368
Timestamp: 2017-09-25 17:06:39+00:00

Document:
Îşi încep „campania europeană” - BIHON
Îşi încep „campania europeană”
7. octombrie 2009 11:48
Poloiştii orădeni îşi doresc să ajungă cât mai departe în cupele europene
Poloiştii de la CSM Frigo Conty debutează mâine în turul preliminar al Euroligii, în Grupa C.
Echipa de polo CSM Frigo Conty s-a deplasat ieri la Berlin, oraşul care găzduieşte Grupa C din cadrul turului I preliminar al Euroligii. Adversarele poloiştilor orădeni sunt formaţiile Wasserfreunde Spandau ’04 Berlin, Leonessa Brixia Brescia, ASD Vaterpolo Koper Rokava şi PVK Rabotnicki Skopje. Primele două clasate se vor califica în turul II preliminar al Euroligii, echipa de pe locul III va accede în turul II preliminar al LEN Trophy, iar cea de pe locul IV va fi eliminată din cupe. „Spre deosebire de anii trecuţi, am nimerit într-o grupă de cinci echipe, din care se califică în faza următoare doar primele trei clasate. Din grupele de şase echipe merg mai departe primele patru formaţii. Din acest punct de vedere, avem o misiune mai dificilă. Obiectivul nostru este, bineînţeles, clasarea pe unul din primele trei locuri, pentru a ne putea continua evoluţiile în cupele europene. Ne dorim o campanie cât mai lungă”, a afirmat antrenorul CSM Frigo Conty.
La rândul său, Ivan Fejer, organizator de competiţii în cadrul CS Municipal, ne-a declarat că se gândeşte la clasarea echipei noastre pe locul III în grupă. „Brescia este o formaţie de top din Italia, o adversară foarte redutabilă. Spandau Berlin va juca în bazinul propriu şi este greu de crezut că ar putea rata calificarea în turul următor al Euroligii, chiar dacă noi ne-am impus în faţa sa la Memorialul Nicolae Rujinschi, disputat recent la Oradea. Aceste două formaţii sunt favorite la clasarea pe primele două locuri. Nouă ne rămâne în acest caz şansa locului trei, care ne asigură calificarea în Cupa LEN. Nu spun că nu vom încerca mai mult, dar pornim cu şansa a treia în grupă”, a spus oficialul orădean. Ivan Fejer a afirmat că clubul orădean va solicita din partea Ligii Europene de Nataţie (LEN) acordarea organizării unui turneu din turul secund preliminar al LEN Trophy, în cazul în care CSM Frigo Conty se va califica în această fază a competiţiei.
CSM Frigo Conty debutează vineri seară (ora 19:30), în compania formaţiei slovene Koper Rokava. Sâmbătă, orădenii vor disputa două partide, cu Brescia (ora 13) şi cu Spandau ’04 (ora 21), iar duminică vor juca în compania echipei Rabotnicki Skopje (ora 11:30).
Taguri: calificare, CSM Frigo Conty, euroliga, polo, turul preliminar

References: CSM 
 CSM 
 CSM 
 CSM 

CSM 
 CSM